বালিশ চাপা দিয়ে ন’মাসের পুত্র সন্তানকে খুন করে দেহটি কোমরে বেঁধে নিয়েছিলেন তরুণী মা। তারপর ওড়নার ফাঁস লাগিয়ে   আত্মহনন করলেন তিনি। অন্তত পুলিশের প্রাথমিক অনুমান তেমনই। বুধবার রাতে খুন এবং আত্মহত্যার এই খবরে হতবাক সল্টলেকের ইই ব্লকের ‘সৌরভ’ আবাসনের বাসিন্দারা।
ওই আবাসনের একতলার ফ্ল্যাটে ভাড়া থাকেন রাউত পরিবার। তাঁদের আদি বাড়ি বারাণসী। এদিন সন্ধ্যা ৬টা নাগাদ ফ্ল্যাটের একটি ঘর থেকে উদ্ধার হয় পৌলমী রাউত (৩৬) এবং তাঁর ন’মাসের শিশুপুত্রের দেহ। প্রত্যক্ষদর্শীরা জানিয়েছেন, পৌলমীর গলায় একটি ওড়না বাঁধা ছিল। তাঁর কোমরে আরেকটি ওড়নায় বাঁধা ছিল শিশুটির দেহ। 
প্রাথমিক তদন্তে পুলিশের অনুমান, কনিষ্ঠ পুত্রকে বালিশ চাপা দিয়ে হত্যা করে দেহটি নিজের কোমরে একটি ওড়না দিয়ে বেঁধেছিলেন পৌলমী। তারপর আরেকটি ওড়না গলায় পেঁচিয়ে তিনি সিলিং থেকে ঝুলে পড়েন। পারিবারিক বিবাদের জেরে এই ঘটনা (পৃ ৮) ঘটে থাকতে পারে বলে 
অনুমান পুলিশের। 
পৌলমীর বাবা, উলুবেড়িয়ার বাসিন্দা সপ্তসিন্ধু সাহার অভিযোগ, শ্বশুরবাড়িতে মানসিক এবং শারীরিকভাবে অত্যাচারিত হতেন তাঁর মেয়ে। পুলিশ পৌলমীর স্বামী অনুপকে জিজ্ঞাসাবাদের জন্য আটক করেছে। অনুপ সেক্টর ফাইভে একটি সফ্‌টঅয়্যার কোম্পানিতে কর্মরত। ঘটনার সময় অফিসে ছিলেন বলে পুলিশের কাছে দাবি করেছেন অনুপ। ফ্ল্যাটে ছিলেন অনুপের বৃদ্ধ বাবা-মা এবং তাঁদের আট বছরের নাতি অভিগ্ন।
পুলিশ জানিয়েছে, বিকেলে ছোট ছেলেকে শ্বশুর-শাশুড়ির কাছে রেখে অভিগ্নকে স্কুল থেকে আনতে গিয়েছিলেন পৌলমী। ফিরে এসে ছোট ছেলেকে নিয়ে নিজের ঘরে চলে যান। দ্বিতীয় শ্রেণির ছাত্র অভিগ্ন খেলতে চলে যায়। বাড়ি ফিরে মাকে দেখতে না পেয়ে তাঁর ঘরে গিয়ে ডাকাডাকি করে অভিগ্ন। কোনও  সাড়া না পেয়ে জানলায় চোখ রাখতেই মায়ের ঝুলন্ত দেহ দেখতে পায় সে। তার চিৎকারে প্রতিবেশীরা ছুটে এসে দরজা ভেঙে ঘরে ঢোকেন। ততক্ষণে পৌলমী এবং তাঁর শিশুপুত্রের দেহ মাটিতে পড়ে গিয়েছে।